      ДГ „Звънче” е разположена  в специално проектирана сграда и в нея има просторни помещения за различните възрастови групи, зали за игри и обучение, собствен двор с оборудвани детски площадки и модерни съоръжения, съобразени с изискванията за безопасност и сигурност за живота и здравето на малките палавници. За децата са обособени самостоятелни занимални, всяка с място за игра, хранене и сън. Детската градина е просторна, с много светлина. Дворът е голям, с оформени площадки за всяка група, с красиви беседки, пясъчници и спортни съоръжения, с възможности за позициониране на различните възрастови групи. Вътрешният двор е затревен и е превърнат в  открита сцена за малките звънчета. Осигурени се комфортни условия за здравословен и толерантен начин на живот и дейност. Модерно оборудвани са кабинетите по конструктивно-технически дейности, изобразителни дейности и многофункционалният физкултурен салон. В част от коридора има обособен спортен кът с 2 броя тенис на маса. Обучението по БДП е осигурено в самостоятелна стая оборудвана с пътни знаци, светофари, разнообразни табла и превозни средства. Учителската стая е естетически обзаведена. Детската градина притежава богата библиотека с художествена и учебно-методическа литература, дидактични и интерактивни игри.                                                                            
     Сградата разполага с подменени: електрическа система, водна и канализационна инсталация, отоплителна инсталация и котел. Детската градина е оборудвана с нова професионална перално-центрофугална машина, професионална сушилна машина, професионален гладачен каландър. Кухненският блок е обзаведен с професионални електрически котлони, готварски конвектомат, професионален абсорбатор,  професионален хладилен шкаф.  Всяка група е обзаведена с професионална съдомиялна машина.
     Налице е техническо и информационно оборудване – 2 лаптопа, 1 настолен компютър, интерактивна дъска, цифров фотоапарат, принтер, скенер,  интернет. 

